**בשם המדיקליזציה של העלייה הגדולה, בשם דימוי הקליטה ההרואית:**

**הדה-היסטוריזציה של ההיסטוריה בפרשת ילדי תימן החטופים -**

**תקציר**

המאמר, המוקדש ל'פרשת ילדי תימן' מימי העלייה הגדולה של ראשית ימי המדינה, מהווה ביקורת על מאמרו בבמה זו של פרופ' יחיאל מיכל בר-אילן, 'ילדי תימן הנעדרים: מדיקליזציה של הגירה ודה-מדיקליזציה של ההיסטוריה' (כרך 8, 2020, 125—191).

המאמר מורכב משני פרקים: חלקו הראשון מציג, כרקע לדיון, את עשרת מכלולי הממצאים העיקריים בספרי **ילדי הלך לאן? פרשת ילדי תימן: החטיפה וההכחשה** (2019); וחלקו השני מציג ביקורת סדורה על מאמרו של בר-אילן, גם היא בעשרה מכלולי נושאים.

הגישות שלו במאמרו ושלי בספרי לתיאור הפרשה ולהגדרתה מקוטבות. טענתו העיקרית במאמרו היא שלפרשה יש הסבר רפואי, ולפיו באתרי הקליטה השתוללו **מגפות קטלניות,** הן פגעו בעיקר בעולי תימן והובילו ל**תמותה עצומה** בקרב עולליהם, בשיעור של כ-60% בשנתיים הראשונות לעלייתם. ואילו בדיוני הביקורתי במחקרו אני מפריך את טיעון 60% הפטירה, ובכלל טוען שאין שום בסיס לטענות בדבר מגפות משתוללות ואחוזי תמותה מופלגים כאלה, לא בחומרים בני התקופה, בתיעוד הרפואי, בעיתונות ובסטטיסטיקות, אף לא בספרות המחקר.

תחת ההסבר הרפואי אני מציג את **השיטה הסדורה לניתוק כפוי** של ילדי תימן מהוריהם, בתואנה של רפואה מונעת, החל באיסוף שיטתי של הילדים למוסדות אשפוז במחנות העולים, ובעיקר לבתי תינוקות, דרך הוצאתם השיטתית באישון לילה לבתי חולים מרוחקים תוך במקרים רבים של יעדי שיגוריהם מהוריהם, וגמור בהעברתם תוך העלמה גורפת מהוריהם למעונות ילדים של ארגונים נשים ציוניות, ומסירה להוריהם שנפטרו או נעלמו.